**ТАНИЛЦУУЛГА**

Монгол Улсын Үндсэн оруулах хуульд

нэмэлт, өөрчлөлтийн төслийн тухай

Өнгөрсөн 27 жилийн, тэр дундаа Үндсэн хуульд нэмэлт, өөрчлөлт оруулсан 2000 оноос хойших хугацаанд хууль тогтоох, гүйцэтгэх эрх мэдлийн хяналт-тэнцэл Үндсэн хуулийн суурь үзэл баримтлалын дагуу хэрэгжиж чадаагүй; засгийн бүх эрх ард түмний мэдэлд байх зарчим бүрэн алдагдсан; улс төрийн намын үйл ажиллагаа, санхүүжилт, ил тод байдал хангалтгүй; байгалийн баялагийг тэгш хүртээмжтэй, үр ашигтай ашиглах Үндсэн хуулийн үзэл санаа бүрэн нурсан; алс хэтийг харсан хөгжлийн бодлого хэрэгждэггүй, залгамж чанар муутай; шүүх эрх мэдлийн хараат бус, хариуцлагатай байдал суларч, иргэдийн шүүхэд итгэх итгэл үлэмж буурсан зэрэг засаж сайжруулбал зохих асуудлууд бүрэн илэрсэн гэж үзэж болно.

Энэ тухай сүүлийн арваад жилийн турш нийгмийн бүх түвшинд яригдаж, Үндсэн хуульдаа нэмэлт, өөрчлөлт оруулах асуудлыг хөндөн, зарим иргэн, иргэний нийгмийн байгууллагаас Үндсэн хуулийн шинэ төсөл боловсруулж Улсын Их Хуралд уламжилсан байдаг бөгөөд эдгээр санал төслийг үе үеийн Улсын Их Хурал анхааран үзэж, 2011, 2012 онуудад Улсын Их Хурлын зарим гишүүд Үндсэн хуульд оруулах нэмэлт, өөрчлөлтийн төсөл хүртэл санаачилж байв.

Түүнчлэн 2013 онд Улсын Их Хурлын даргын захирамжаар байгуулагдсан ажлын хэсэг Үндсэн хуульд нэмэлт, өөрчлөлт оруулах шаардлагатай гэсэн дүгнэлт гаргаж, 2015 онд мөн Улсын Их Хурлын даргын захирамжаар байгуулагдсан ажлын хэсэг Үндсэн хуульд оруулах нэмэлт, өөрчлөлтийн төсөл боловсруулан Улсын Их Хуралд өргөн мэдүүлж байжээ.

Мөн Монгол Улсын Ерөнхий сайд 2016 онд Үндсэн хуульд нэмэлт, өөрчлөлт оруулах хэрэгцээ, шаардлага байгаа эсэхийг судлах зорилгоор эрдэмтэн судлаачдаас бүрдсэн ажлын хэсэг байгуулсан байх бөгөөд ажлын хэсгийн судалгааны үр дүнд Үндсэн хуулийн зарим зүйл, хэсэг, заалтад нэмэлт, өөрчлөлт оруулах нь зүйтэй гэсэн дүгнэлт гарч, шаардлагатай гэж үзсэн асуудлаар үндэслэл, тайлбар бүхий 46 заалттай тайлан, санал дүгнэлтийг гаргасан байна.

2016 оны Улсын Их Хурлын ээлжит сонгуулийн үр дүнд бүрэлдсэн, бүрэн эрхээ хэрэгжүүлж буй өнөөгийн парламент мөн л Үндсэн хуульд нэмэлт, өөрчлөлт оруулах нь зүйтэй гэж үзэж, нийгэмд хэлэлцүүлэгүүд өрнүүлэн эрчимтэй ажиллаж, тодорхой ажлууд хийж байна.

Иймд нийт ард түмнээс сонгогдсон төрийн тэргүүний хувьд улс оронд үүсээд байгаа хүндрэл бэрхшээлийг бүрэн шийдвэрлэх ач холбогдол бүхий, Улсын Их Хуралд өргөн мэдүүлсэн төсөлд тусгагдаагүй орхигдсон боловч зайлшгүй авч үзэж сайжруулах шаардлагатай асуудлуудын хүрээнд, Үндсэн хуулийн суурь үзэл баримтлалд нийцсэн нэмэлт, өөрчлөлтийг боловсруулж Улсын Их Хуралд санал болгон, хэлэлцүүлэх нь зүйтэй гэж үзлээ.

Монгол Улсын Үндсэн хуульд оруулах нэмэлт, өөрчлөлтийн төслийг дараахь таван багц асуудлын хүрээнд боловсруулав. Үүнд:

1. Монгол Улсын бүрэн эрхт байдал болон ард түмний засаглах эрхийг бэхжүүлэхтэй холбоотой нэмэлт, өөрчлөлт;
2. Парламентын ардчилалыг бэхжүүлэх, хууль тогтоох үйл ажиллагааны чанарыг сайжруулахтай холбоотой нэмэлт, өөрчлөлт;
3. Гүйцэтгэх эрх мэдлийн хариуцлагыг нэмэгдүүлж, үйл ажиллагааны чанарыг дээшлүүлэх холбоотой нэмэлт, өөрчлөлт;
4. Шүүх эрх мэдлийн хариуцлагыг нэмэгдүүлж, сахилгын хараат бус тогтолцоо бий болгохтой холбоотой нэмэлт, өөрчлөлт;
5. Нутгийн удирдлагын тогтолцоог боловсронгуй болгохтой холбоотой нэмэлт, өөрчлөлт.

Эдгээр 5 багц асуудлын хүрээнд Монгол Улсын Үндсэн хуульд нэмэлт, өөрчлөлт оруулах журмын тухай хуульд нийцүүлэн Үндсэн хуулийн суурь үзэл баримтлал, үндсэн бүтэц, зарчмыг хөндөхгүйгээр 20 зүйлийг хамарсан нэмэлт, өөрчлөлтийн төсөл боловсрууллаа.

**Нэг.Монгол улсын бүрэн эрхт байдал болон ард түмний засаглах эрхийг бэхжүүлэх нэмэлт, өөрчлөлтийн багцад доор дурдсан асуудлыг тусгав.Үүнд:**

1.Монгол Улсын тусгаар тогтнолыг үгүйсгэх санаархал бүхий ард нийтийн санал асуулга явуулахыг хориглох нэмэлт, байгалийн баялаг нийтийн өмч байх, баялагийг Үндсэн хуульд заасан болзлын дагуу ашиглах болон ашиглуулах өөрчлөлт оруулав.

2.Төв банкны хараат бусаар ажиллах нөхцөл, баталгааг бэхжүүлэх, газар олгох эрхийг зөвхөн Засгийн газар болон засаг, захиргааны томоохон нэгжийн удирдлагад хадгалах нэмэлтийг оруулав.

3.Байгалийн баялагийг нийтийн өмчид хамааруулах, зохистой, үр ашигтай, хүртээмжтэй ашиглах зарчим, журмыг тогтоосон өөрчлөлтийг оруулав.

4.Улс төрийн нам байгуулах, түүнд нэгдэх иргэдийн тоог 50,001 болгох, намын гишүүний бүртгэл өөрчлөлт, дотоод сонгуулийн үйл ажиллагааг сонгуулийн байгууллага хариуцах, нам нь хөдлөх болон үл хөдлөх хөрөнгө өмчлөхгүй байх зэрэг суурь асуудлыг зохицуулсан нэмэлтийг оруулав.

**Хоёр.Парламентын ардчилалыг бэхжүүлэх, хууль тогтоох үйл ажиллагааны чанарыг сайжруулах нэмэлт, өөрчлөлтийн багцад доор дурдсан асуудлыг тусгав.Үүнд:**

1.Улсын ИХ Хурлын гишүүний тоог нэмэгдүүлж 108 болгох, гишүүдийн 50 хувийг мажоритар, 50 хувийг нь пропорциональ тогтолцоогоор сонгох, Улсын Их Хурлын бүрэн эрхийн хугацааг 5 жил болгох, хууль санаачлах эрхийн хүрээ, хязгаарыг хуулиар тогтоох, Улсын Их Хурлын гишүүний давхар ажил эрхлэх эрхийг хязгаарлах өөрчлөлтийг оруулав. Түүнчлэн иргэний сонгох эрхэд хууль бус аргаар нөлөөлөх буюу саад учруулах оролдлого, хуйвалдааныг Үндсэн хуульд халдсан гэмт хэрэг гэж үзэх нэмэлтийг орууллаа.

**Гурав.Гүйцэтгэх эрх мэдлийн хариуцлагыг нэмэгдүүлж, үйл ажиллагааны чанарыг дээшлүүлэх нэмэлт, өөрчлөлтийн багцад доор дурдсан асуудлыг тусгав.Үүнд:**

1.Засгийн газрын үйл ажиллагааны хөтөлбөр Монгол Улсын үндэсний аюулгүй байдлын үзэл баримтлал болон тогтвортой хөгжлийн бодлогод нийцсэн байх, хяналт тавих, хөгжлийн бодлого, төлөвлөлтийн асуудал хариуцсан, бодлогын тогтвортой байдалд хараат бусаар хяналт тавих байгууллага бий болгох нэмэлтийг оруулав.

2.Төрийн жинхэн албан хаагчийн шатлан дэвших эрхийг хангах, Төрийн нарийн бичгийн даргыг хараат бусаар тогтвортой ажиллуулах нэмэлтийг оруулав.

3.Засгийн газрын бүрэн эрхийн хугацааг 5 жил болгож, Ерөнхий сайд Улсын Их Хурлын гишүүн байх шаардлага бий болгон, Засгийн газрын бусад гишүүдэд давхар ажил эрхлэхийг хориглосон өөрчлөлтийг оруулав.

**Дөрөв.Шүүх эрх мэдлийн хариуцлагыг нэмэгдүүлж, сахилгын хараат бус тогтолцоо бий болгох нэмэлт, өөрчлөлтийн багцад доор дурдсан асуудлыг тусгав.Үүнд:**

1.Шүүхийн тогтолцоог олон улсын жишигт нийцүүлэх, Шүүгчийг албан тушаалаас нь түдгэлзүүлэх, огцруулах, чөлөөлөх болон холбогдох бусад шийтгэл ногдуулах асуудлыг хариуцах чиг үүрэг бүхий Шүүхийн сахилгын хороог ажиллуулах нэмэлтийг оруулав.

**Тав.Нутгийн удирдлагын тогтолцоог боловсронгуй болгох нэмэлт, өөрчлөлтийн багцад доор дурдсан асуудлыг тусгав.Үүнд:**

1.Монгол Улсын нутаг дэвсгэр засаг захиргааны хувьд аймаг, нийслэл, хотод, аймаг нь суманд, сум нь багт, хот нь дүүрэгт, дүүрэг нь хороонд хуваагдах, Нийслэл нь хот, хот нь дүүрэгт хуваагдах, Аймаг, хот, сум, дүүрэг, нийслэлийн болон засаг захиргаа, нутаг дэвсгэрийн нэгж дэх тосгоны эрх зүйн үндсийг хуулиар тогтоох, Засаг захиргаа, нутаг дэвсгэрийн нэгжийг өөрчлөх асуудлыг эдийн засгийн бүтэц, хүн амын байршлыг үндэслэн гаргасан Засгийн газрын саналыг харгалзан Улсын Их Хурал шийдвэрлэх өөрчлөлтийг оруулж, холбогдох зүйл, хэсэгт уялдсан нэмэлт, өөрчлөлтийг тусгав.

Монгол Улсын Үндсэн хуульд оруулсан нэмэлт өөрчлөлтийг 2020 оны 01 дүгээр сарын 01-ний өдрийн 12 цагаас эхлэн улс даяар дагаж мөрдөхөөр тусгав.

Хууль санаачлагч